ሆስፒታሉ ለኮሮና ቫይረስ ምላሽ መስጠት የሚያስችል ዝግጅት ማድረጉን አስታወቀ
አዲስ አበባ፡- የቅዱስ ጳውሎስ ሆስፒታል ሚሊኒየም ህክምና ኮሌጅ ለኮሮና ቫይረስ ምላሽ መስጠት የሚያስችል ዝግጅት በማድረግ እየተንቀሳቀሰ እንደሚገኝ በሆስፒታሉ የተዋቀረው የኮሮና ቫይረስ ምላሽ ሰጪ ቡድን አስታወቀ።
በሆስፒታሉ የድንገተኛና ፅኑ ህክምና ስፔሻሊስትና የኮሮና ቫይረስ ምላሽ ሰጪ ቡድን አስተባባሪ ዶክተር ደሳለኝ ቀኔ በተለይም ለአዲስ ዘመን እንደገለፁት፤ የኮሮና ቫይረስ ከተከሰተበት ጊዜ ጀምሮ በዋና ሥራ አስኪያጁ የሚመራ ግበረሃይል ተቋቁሞ የድርጊት መርሐ ግብር ተዘጋጅቶ ወደ እንቅስቃሴ ተገብቷል።
በዚህም የጤና ባለሙያዎችን ከቫይረሱ የመከላከል፣ በቫይረሱ የተጠረጠሩ ታካሚዎችን የመለየትና ህብረተሰቡን የማስገንዘብ ሥራዎች ተሠርተዋል።ከጤና ሚኒስቴር፣ ከኢትዮጵያ ህብረተሰብ ጤና ኢንስቲትዩትና ጉዳዩ ከሚመለከታቸው ሌሎች አካላት ጋር ተቀናጅቶ ለመሥራትም ሰፊ ዝግጅቶች ተደርገው እንቅስቃሴ በመደረግ ላይ መሆኑን አስተባባሪው ጠቅሰዋል። 
እንደ አስተባባሪው ገለፃ፤ በሆስፒታሉ ለሚገኙ ከአንድ ሺህ 300 በላይ ለሚሆኑ የጤና ባለሙያዎች በኮሮና ቫይረስ ዙሪያ ስልጠና የተሰጠ ሲሆን፣ ድጋፍ ሰጪ፣ የጥበቃና ሌሎች ሠራተኞችም ተመሳሳይ ስልጠና ተሰጥቷቸዋል።ከሥራቸው አንፃር ደግሞ ምን አይነት እርምጃዎችን መወሰድ እንደሚገባቸውም ተጨማሪ ስልጠናዎችን በመስጠት ግንዛቤ እንዲይዙ ተደርጓል።
ታማሚዎች ወደ ሆስፒታሉ ሲመጡ የኮሮና ቫይረስ እንዳለባቸው የመመርመር ሥራዎችም እየተሠሩ መሆናቸውን የጠቆሙት አስተባባሪው፤ ጠያቂዎችን የማስቆምና የአስታማሚዎችንም ቁጥር የመገደብ ሥራ መሰራታቸውን ገልፀዋል። 
የቫይረሱ ስርጭት ወደፊት እየጨመረ የሚሄድ ከሆነ ለዚህ ምላሽ መስጠት የሚያስችል ዝግጅት ሆስፒታሎች እንዲያደርጉ የጤና ሚኒስቴር ባስተላለፈው መመሪያ መሠረት ዝግጅት መደረጉን አመልክተዋል።በዚህ መሠረት ሆስፒታሉ ለፅኑ ህክምና ክፍልና ለዋርዶች 400 የሚሆኑ አልጋዎችን አዘጋጅቶና የሰው ሃይል አሟልቶ ከጥቂት ጊዚያት በኋላ ወደ ህክምናው ለመግባት ዝግጅት ላይ መሆኑንም አስተባባሪው አስታውቀዋል።
ለለይቶ ማቆያ የሚሆን 16 አልጋዎች ተዘጋጅተው፤ ሐኪሞችና ነርሶች ተመድበው በክፍሉ እየሠሩ እንደሚገኙም አስተባባሪው የገለፁ ሲሆን፣ በቀጣይም ተከታታይነት ያላቸው ሥራዎች እንደሚሰሩና የተረጋገጡ የኮሮና ቫይረስ የተገኘባቸውንም በመቀበል ህክምና የሚሰጥበት ክፍልም መሰናዳቱን ጠቁመዋል።አዲስ ዘመን ሚያዝያ 6/2012 አስናቀ ፀጋዬ